ດ້ວຍພາລະກິດ ຜູ້ພິທັກສັນຕິພາບ, ຣັດເຊຍ ຄົ້ນພົບສະຖານະພາບໃໝ່ ໃນພາກພື້ນ ນາກໍໂນ ຄາຣາບັກ
ໃນອີກຄຳເວົ້ານຶ່ງ, ເປັນການຢຸດຄວາມຂັດແຍ້ງຄືນ, ແລະ ຖອນກຳລັງອອກຈາກເຂດຊາຍແດນອີກຄັ້ງນຶ່ງ. 
ໃນຂະໜາດທີ່ປີກາຍນີ້ໄດ້ສິ້ນສຸດລົງ, ຣັດເຊຍ ແມ່ນໄດ້ມີບົດບາດໃໝ່ເພື່ອເປັນຜູ້ຮັກສາສັນຕິພາບ ໃນການຕໍ່ສູ້ຫຼາຍທົດສະວັດລະຫວ່າງ ອະດີດສະ ຫະພາບ ໂຊວຽດ ສາທາລະນະລັດ ອາເມເນຍ ກັບ ອາເຊີໄບຈານ ຢູ່ພາກພື້ນ ນາກໍໂນ ຄາຣາບັກ ທີ່ມີບັນຫາຂັດແຍ້ງກັນ, ແລະ ດັ່ງນັກຂ່າວວີໂອເອ ຊາລສ໌ ເມນສ໌ (Charles Maynes) ລາຍງານຈາກນະຄອນຫຼວງ ມົສກູ ນັ້ນ, ມັນມີຄວາມເປັນໄປໄດ້ທີ່ຈະຮັບປະກັນໃຫ້ ຣັດເຊຍ ເປັນຜູ້ໄກ່ເກ່ຍທີ່ມີອຳນາດ ຢູ່ໃນພາກໃຕ້ຂອງພູ ຄໍຄາຊັສ (Caucasus) ທີ່ຕັ້ງຢູ່ລະຫວ່າງທະເລດຳ ແລະ ທະເລ ແຄສປຽນ ດັ່ງກ່າວ ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານ ໃນອັນດັບຕໍ່ໄປ ໃນການຕໍ່ສູ້ພຽງຫົກອາທິດ, ອາເຊີໄບຈານ ແມ່ນໄດ້ຄອບງຳກອງກຳລັງຊົນເຜົ່າ ອາເມເນຍ ໃນພາກພື້ນ ນາກໍໂນ ຄາຣາບັກ ທີ່ຖືກໜູນຫຼັງໂດຍຝູງເຮືອບິນບໍ່ມີ ຄົນຂັບເທັກໂນໂລຈີສູງ ແລະ ອຸປະ ກອນທາງທະຫານທີ່ໄດ້ປ່ຽນແປງກົດລະບຽບສົງຄາມໃນຕອນໃຕ້ຂອງພູ ຄໍຄາຊັສ ທ່ານ ອາເລັກແຊນເດີ ກອທສ໌ (Alexander Golts) ນັກວິເຄາະກອງທັບ ຣັດເຊຍ ກ່າວວ່າ “ພາຍ ໃນ 20 ປີທີ່ຜ່ານມາງົບປະມານກອງທັບ ອາເຊີໄບຈານ ແມ່ນໄດ້ເພີ່ມຂຶ້ນຫຼາຍກວ່າ ອາເມເນຍ ເຖິງ 3 ເທົ່າ ອາວຸດຈຳນວນຫຼວງຫຼາຍແມ່ນຖືກຊື້ໂດຍເງິນພວກນີ້ ການຊື້ອາວຸດບໍ່ແມ່ນພຽງຈາກ ຣັດເຊຍ ເທົ່ານັ້ນ, ແຕ່ຍັງມາຈາກ ອິສຣາແອລ ແລະ ເທີກີ ເຊັ່ນກັນ ” ຂໍ້ຕົກລົງສັນຕິພາບທີ່ເຈລະຈາໂດຍປະທານາທິບໍດີ ຣັດເຊຍ ທ່ານ ວລາດິເມຍ ປູຕິນ ໄດ້ສະທ້ອນໃຫ້ເຫັນເຖິງການປ່ຽນແປງອຳນາດ ແລະ ບົດບາດຂອງ ເທີກີ ໃນຄວາມພະຍາຍາມເຮັດສົງຄາມຂອງ ອາເຊີໄບຈານ ໂດຍສະເພາະ ຂໍ້ຕົກລົງທີ່ໄດ້ຮັບການໜູນຫຼັງໂດຍ ຣັດເຊຍ ໝາຍເຖິງການສູນເສຍເຂດແດນສຳລັບ ອາເມເນຍ ໃນນາມເປັນພັນທະມິດຂອງ ມົສກູ, ໃນຂະນະທີ່ໄດ້ກຳຈັດເຂດແດນທີ່ຖືກຄວບຄຸມໂດຍ ອາເມເນຍ ໃນພາກພື້ນ ນາກໍໂນ ຄາຣາບັກ ຢ່າງສິ້ນເຊີງ ຜົນທີ່ວ່ານັ້ນໄດ້ກໍ່ໃຫ້ມີການສະເຫຼີມສະຫຼອງໄຊຊະນະໃນ ອາເຊີໄບຈານ ແລະ ວິກິດການລັດຖະ ບານ ໃນນະຄອນຫຼວງຂອງ ອາເມເນຍ ທ່ານນາງ ຄາຣີນ ເກວໍກຽນ (Karine Gevorgyan), ນັກວິເຄາະໃນພາກພື້ນກ່າວວ່າ “ມັນເຫັນໄດ້ຊັດທີ່ກຸ່ມດັ່ງກ່າວນີ້ໄດ້ເຮັດໃຫ້ຕົນເອງເສື່ອມເສຍຊື່ສຽງ ແລະ ຂ້າພະເຈົ້າຄິດວ່າຄວາມຝັນຂອງລັດຖະບານນີ້ແມ່ນການລາອອກຈາກຫ້ອງການ ເພາະວ່າຄົນພວກນີ້ຮູ້ວ່າເຂົາເຈົ້າບໍ່ສາມາດຍ່າງໄດ້ຢ່າງເສລີໃນຖະໜົນຂອງນະຄອນຫຼວງ ເຢເຣວານ ອີກຕໍ່ໄປ ” ພາຍໃຕ້ເງື່ອນໄຂຕ່າງໆຂອງການຢຸດຍິງ, ແມ່ນໃຫ້ກອງກຳລັງຮັກສາສັນຕິພາບ ຂອງ ຣັດເຊຍ 2,000 ຄົນໄປປະຈຳການຢູ່ພາກພື້ນ ນາກໍໂນ ຄາຣາບັກ ເປັນ ເວລາ 5 ປີ ການມີໜ້າຂອງ ຣັດ ເຊຍ ແມ່ນມີຈຸດປະສົງທີ່ຈະຮັບປະກັນຄວາມປອດໄພຕໍ່ການເຄື່ອນກຳລັງເຂົ້າຂອງ ອາເຊີໄບຈານ ແລະ ປົກປ້ອງຊາວ ອາເມເນຍ ຜູ້ທີ່ເລືອກດຳລົງຊີວິດຢູ່ທີ່ນັ້ນຄືເກົ່າ ທ່ານ ອາເລັກແຊນເດີ ກອທສ໌ ກ່າວວ່າ “ອີງຕາມຂໍ້ຕົກລົງນີ້, ພາລະກິດດັ່ງກ່າວອາດຈະແກ່ຍາວ ຂ້າພະເຈົ້າຄິດວ່າທາງເລືອກທີ່ດີທີ່ສຸດແມ່ນການ “ຢຸດ” ຄວາມຂັດແຍ້ງໄລຍະຍາວທີ່ນຳພາໂດຍຕົວຢ່າງຢູ່ບ່ອນອື່ນ, ເຊັ່ນສິ່ງທີ່ໄດ້ເກີດຂຶ້ນໃນສົງຄາມຢູ່ປະເທດ ໄຊປຣັສ ” ໃນອີກຄຳເວົ້ານຶ່ງ, ເປັນການຢຸດຄວາມຂັດແຍ້ງຄືນ, ແລະ ຖອນກຳລັງອອກຈາກເຂດຊາຍແດນອີກຄັ້ງນຶ່ງ ມັນແມ່ນສະຖານະພາບໃໝ່ທີ່ຈະຮັກສາອິດທິພົນຂອງ ຣັດເຊຍ ໄວ້ໃນພາກພື້ນພູ ຄໍຄາຊັສ ຕອນໃຕ້ສຳລັບປັດຈຸບັນນີ້ ແມ່ນກະທັ້ງໃນໄລຍະຍາວສະຖານະພາບຂອງພາກພື້ນ ນາກໍໂນ ຄາຣາບັກ ກໍຍັງຄົງຈະຍາກທີ່ຈະອະທິບາຍໄດ້ກວ່າແຕ່ກ່ອນ